Regeringen igangsætter nu en række meget vidtgående tiltag i forsøget på at bremse smitten med coronavirus.

Tilsammen vil de ny indgreb sætte store dele af Danmark i stå.

Det har statsminister Mette Frederiksen (S) netop offentliggjort på et pressemøde.

Elever og studerende på offentlige ungdomsuddannelser og uddannelsesinstutioner sendes hjem fredag og 14 dage frem. Og har man mulighed for det, så allerede fra torsdag. Det samme sker med alle offentligt ansatte, der ikke varetager kritiske funktioner.

Skoler og daginstitutioner lukker fra på mandag, så forældre har et par dage, til at finde alternative løsninger på pasning.

- Det her kommer til at få kæmpe konsekvenser, men vores vurdering er, at alternativet er værre. Det håber jeg, der er forståelse for, siger statsministeren.

Vi er vant til at søge fællesskabet ved at være tæt, nu skal vi stå sammen ved at holde afstand. Statsminister Mette Frederiksen

- Den sundhedsfaglige smitteanalyse er, at der én ting, der virker for at hindre smitten, og det er, at vi mennesker ikke omgås hinanden for meget. Vi skal sætte ind, hvor det virker, og hvor smitten spreder sig mest. Og det er skoler, daginstitutioner, uddannelsessteder, arrangementer og i den kollektive trafik.

- Vi er vant til at søge fællesskabet ved at være tæt, nu skal vi stå stammen ved at holde afstand. Nu er der brug for samfundssind. Det får vi brug for i de kommende uger, siger Mette Frederiksen på pressemødet.

På nuværende tidspunkt er 514 mennesker i Danmark smittet med corona. To er indlagt i kritisk tilstand.